Pradinis ugdymas

|  |  |
| --- | --- |
| Dalykas | Gamtos mokslai |
| Klasė | 2-4 |
| Trukmė | 1,5 val. |
| Vieta- Seniūnija | Verkių |
| Vieta- Adresas | Jomanto parko miškelyje , Kalvarijų g. 292A, 08318 Vilnius |
| Lauke/Viduje | Lauke (Jomanto parkas) ir Lauko klasėje (prie mokyklos) |

3 klasė

**Maksimalus dalyvių skaičius:** 26

**Pamoką sukūrė** - Jurga Ginevičienė

**Pamoką veda** mokytojas

**Pamokos vieta** pasirinkta siekiant praplėsti mokinių pažinimo kompetenciją apie artimiausioje aplinkoje esantį parką ( šalia esantį miškelį) ir praktiškai tyrinėjant toje vietovėje augančius medžius atrasti įdomių faktų, kurie leis suprasti žmogaus ir gamtos vystymosi darną.

**Pamokos tema:** **MEDŽIAI – GYVOS BŪTYBĖS**

**Pamokos tikslas –** įgyti supratimą, kad žmogus yra neatsiejama gamtos dalis, ugdytis pagarbą bei atsakomybę gyvybei ir gamtai.

**Uždaviniai**:

* išsiaiškinti, kokie medžiai auga Jomanto parke ir suprasti, kodėl turime saugoti medžius bei jų įvairovę.
* Atsakyti į pamokos klausimus.

**Pamokos klausimai**:

1. Kokių medžių daugiausia, kokių mažiausiai?
2. Koks įdomiausias faktas apie medžius?
3. **Kodėl m*e*dis yra gyva būtybė, gyvybės šaltinis, bendras žmonijos gėris?**
4. Kaip galiu prisidėti prie parko išsaugojimo bei puoselėjimo?

**Integracija su kitais dalykais:** informatika, lietuvių kalba, matematika.

**Pamokos aprašymas**- Mokiniai, tyrinėdami Jomanto parko medžius, susipažįsta su artimiausioje aplinkoje augančiais medžiais, renka duomenis, palygina grupėse gautus rezultatus ir padaro išvadas bei atsako į pamokos klausimus.

**Kompetencijos:** Komunikavimo- Kultūrinė- Pažinimo- Pilietiškumo- skaitmeninė- Socialinė- Emocinė ir sveikos gyvensenos- Kūrybiškumo.

**PLANAS**

**Mokiniai namuose turėjo surasti 3-5 įdomius faktus apie medžius ir užsirašyti trumpai į užrašų knygelę.**

**Įžanginė dalis. 15 min** Lauko klasėje mokytojas supažindina su pasivaikščiojimo maršrutu, išdalina vaikams praktinio tyrimo užduoties lapus ( Priedas Nr.1) – surasti kuo daugiau skirtingų medžių, atpažinti

( galima pasinaudoti programėle „Lens”), pasidomėti jų galimu amžiumi. Tada sugrįžti vėl į lauko klasę ir pristatyti savo grupės užduočių lapus, padaryti išvadas, atsakyti į klausimus ir įsivertinti kaip sekėsi atlikti užduotis.

Mokytojas pamokos pradžioje gali trumpai papasakoti apie **Jomanto parką**( ar kitą kokį miškelį).

Tai Baltupių mikrorajone esanti žalioji teritorija, kuriame daug gryno oro, paukščių čiulbėjimo. Jomanto parko pavadinimas kilo nuo Baltupio dvarininko pavardės. Pats dvaras sugriautas 1-ojo pasaulinio karo metais. Tarybiniais laikais buvo vadintas Ventos parku, tačiau vėliau pervadintas Jomanto parku.

Vakarinėje Jomanto parko dalyje vingiuoja asfaltuoti pasivaikščiojimo takai, suolai maloniam pasėdėjimui, šiukšliadėžės. Parkui rengiamas atnaujinimo projektas. 2023 m. sausio – balandžio mėnesiais vilniečiai buvo kviečiami kurti Jomanto parko viziją. Į šį procesą įsitraukė daugiau kaip tūkstantis miestiečių. Gyventojų apklausa atskleidė, kad parko lankytojai vertina jo natūralumą, gamtiškumą. Čia ateinama pailsėti nuo miesto triukšmo „gamtos ramybės oazėje“. Čia gyventojai atvyksta pasigrožėti gamta, ilsėtis, vedžioti augintinių, stebėti medžiais kopinėjančias voveres ir paukščius. Tikėtina, kad iki 2026 metų parkas bus dar patrauklesnis.

**Pamokos pagrindinė veikla.** Skiriama 60 min.

Vaikščiojimui, aktyviam tyrinėjimui parke skiriama 30-35 min.

Mokiniai, pasiskirstę grupėmis, pasiėmę užduočių lapus (Priedas. Nr.1), eina kartu su mokytoju į parką. Ten fotografuoja medžius, juos atpažįsta, atlieka užduotis užduočių lape.

Užduočių baigimui, diskusijoms, išvadoms, atsakymams į klausimus lauko klasėje skiriama 15-20 min.

Tada grįžta į lauko klasę ir baigia atlikti užduotis, atsakyti į klausimus, padiskutuoja( ieško faktų internete, padaro išvadas bei pasirengia pristatymui kitoms grupėms).

15 min skiriama grupių darbų pristatymui, išvadoms. Mokytojas papildo grupių pristatymus( būna pasiruošęs ir įdomių faktų, ir medžių gyvenimo trukmės atmintines). Priedai Nr. 2 ir Nr.3

**Apibendrinimui,** Įsivertinimui, aptarimui, padėkojimui grupės draugams už darbą kartu ( skiriama 10-15 min).

Kiekvienas mokinys gauna įsivertinimo lentelę:

|  |  |
| --- | --- |
| Teiginys | Trumpas atsakymas |
| Pamoka naudinga |  |
| Išmokau, atradau ką nors naujo |  |
| Bendradarbiavimas su kitais grupės nariais draugiškas |  |
| Mano indėlis balais 1-3 į grupės darbą |  |

**Grupė gali padaryti „Įsivertinimo pyragą”.** Kai grupė baigia dirbti, jai įteikiamas popieriaus lapas su nubraižytu apskritimu. Grupės nariai turi padalyti „pyragą“ į tokias dalis, kurios vaizdžiai rodytų kiekvieno grupės nario indėlį į grupės darbą.